b'\n_START_ARTICLE_\nDortmundi Borussia\n_START_SECTION_\nRekordid\n_START_PARAGRAPH_\nDortmundi Borussia nimel on palju Bundesliga rekordeid._NEWLINE_K\xc3\xb5ige rohkem kohtumisi pidanud Bundesliga m\xc3\xa4ngija on Michael Zorc, kes kogu oma karj\xc3\xa4\xc3\xa4ri (1981\xe2\x80\x9398) veetis Borussias ja l\xc3\xb5i 463 m\xc3\xa4ngus 131 v\xc3\xa4ravat._NEWLINE_Alfred Prei\xc3\x9fler on Borussia k\xc3\xb5ige resultatiivsem m\xc3\xa4ngija. Aastatel 1946\xe2\x80\x9350 ja 1951\xe2\x80\x9359 m\xc3\xa4ngis ta Borussias ja l\xc3\xb5i selle aja jooksul 168 v\xc3\xa4ravat._NEWLINE_T\xc3\xbcrgi jalgpallikoondise m\xc3\xa4ngija Nuri \xc5\x9eahin sai 16 aasta ja 335 p\xc3\xa4eva vanuselt noorimaks Bundesliga m\xc3\xa4ngijaks ning 17 aasta ja 82 p\xc3\xa4eva vanuselt noorimaks Bundesliga v\xc3\xa4raval\xc3\xb6\xc3\xb6jaks. \xc5\x9eahin m\xc3\xa4ngis Borussias 2005\xe2\x80\x9311._NEWLINE_Borussia osales Bundesliga k\xc3\xb5ige suurema vahega v\xc3\xb5idetud m\xc3\xa4ngus, kui kaotas 29. aprillil 1978 viimases voorus M\xc3\xb6nchengladbachi Borussiale 0:12. Dortmundi peatreener Otto Rehhagel pani v\xc3\xa4ravasse varuv\xc3\xa4ravavahi, kellele oli samal hommikul \xc3\xb6eldud, et temaga j\xc3\xa4rgmiseks aastaks lepingut ei pikendata, seevastu M\xc3\xb6nchengladbachile oli oluline v\xc3\xb5ita v\xc3\xb5imalikult suure vahega, et tulla v\xc3\xb5rdsete punktide juures v\xc3\xa4ravate vahega Saksamaa meistriks (siiski ei piisanud ka 12:0 v\xc3\xb5idust). Klubi trahvis k\xc3\xb5iki m\xc3\xa4ngijaid 2000\xe2\x80\x932500 Saksa margaga ja vallandas peatreeneri Rehhageli._NEWLINE_L\xc3\xa4bi aegade on Bundesligas peetud 5 kohtumist, kus on l\xc3\xb6\xc3\xb6dud kokku 12 v\xc3\xa4ravat. Borussia on neist osalenud neljas, teenides 2 v\xc3\xb5itu ja 2 kaotust._NEWLINE_Friedhelm Konietzka l\xc3\xb5i Borussia kasuks Bundesliga l\xc3\xa4bi aegade esimese v\xc3\xa4rava. See juhtus avavooru 1. minutil Bremeni Werderi vastu 24. augustil 1963 kell 17.59, sest m\xc3\xa4ng algas etten\xc3\xa4htust pisut varem._NEWLINE_9. novembril 1965 m\xc3\xa4\xc3\xa4rati Dortmundi ja M\xc3\xb6nchengladbachi vahelises m\xc3\xa4ngus 5 penaltit, mis on Bundesliga rekord. 1. septembril 1993 m\xc3\xa4\xc3\xa4rati Dortmundi ja Dresdeni Dynamo vahelises m\xc3\xa4ngus 5 punast kaarti, mis on Bundesliga rekord. 7. aprillil 2001 m\xc3\xa4\xc3\xa4rati Dortmundi ja M\xc3\xbcncheni Bayerni vahelises m\xc3\xa4ngus 15 kaarti, mis on Bundesliga rekord._NEWLINE_23. augustil 2014 toimunud Bundesliga 1. m\xc3\xa4nguvoorus Leverkuseni Bayeriga l\xc3\xb6\xc3\xb6di Dortmundi Borussia vastu Bundesliga kiireim v\xc3\xa4rav, milleks kulus vaid 9 sekundit. V\xc3\xa4rava autoriks oli Karim Bellarabi.'